Helt væk: Danske verdensnavne i fæle popflop – Ekstra Bladet
Lørdag d. 1. dec. 2018 - kl. 14:00 0
Helt væk: Danske verdensnavne i fæle popflop
Lukas Graham og koncertaktuelle Mø kan for tiden slet ikke matche deres tidligere succeser i udlandet
Lukas Forchhammer har tidligere nydt stor succes i udlandet. Her ses han til Grammy Awards sidste år. Video: AP
Betegnelsen døgnflue truer to af dansk musiks sjældne verdensnavne. I hvert fald internationalt.
Både Lukas Graham og Mø er de senere år fløjet historisk højt ind på de globale hitlister, men begge har store problemer med at leve op til succeserne med nye udgivelser.
Lukas Graham lagde verden ned med '7 Years', der gik helt til tops i Storbritannien og opnåede en andenplads i USA som det måske største danske hit nogensinde.
Siden har ingen af Lukas Grahams singler været i Top 100 i de to mægtige musiklande, men balladen 'Love Someone' var trods alt oppe at snuse til Top 50 på den globale Spotify for nyligt.
Også trioens nye '3 (The Purple Album)' er et internationalt flop. Forgængeren, 'Blue Album', gik i Top 3 i USA og Storbritannien, men '3 (The Purple Album)' missede fuldstændig Top 100 på det britiske marked, og på det amerikanske blev det blot til en skuffende 89. plads.
'Blue Album' var i Top 200 i USA i imponerende 43 uger, mens efterfølgeren kun holdt en enkelt uge.
Mø kikser alene
Lukas Graham har til gengæld cementeret sin store popularitet i Skandinavien. '3 (The Purple Album)' klarer sig strålende i Sverige, Norge og især Danmark, hvor singleforløberen 'Love Someone' desuden er et massivt platinhit med ni uger som nummer 1.
Mø har aldrig rigtigt markeret sig i udlandet uden hjælp fra Major Lazer, og det ændrer fynboen ikke på i forbindelse med udgivelsen af sit andet album, 'Forever Neverland'.
Popstjernen Mø alias fynske Karen Marie Aagaard Ørsted Andersen, der fyldte 30 år midt i august. Foto: Columbia
Sangerindens samarbejde med amerikanerne førte til de globale monsterhits 'Lean On' og 'Cold Water'. Solo kan Mø ikke engang få et lillebitte hit.
Hverken 'Forever Neverland' eller albummets fem singler har optrådt på listerne i USA og Storbritannien.
'Forever Neverland' gik imidlertid ind på førstepladsen herhjemme, men holdt kun fire uger i Top 40.
Mø er i aften på scenen til karrierens største indendørsshow, når hun indtager Amagers rummelige Royal Arena, som til lejligheden er skaleret ned til halv kapacitet, og der forventes ifølge arrangørerne 8000 publikummer.
Lukas Graham har hele tre koncerter i Royal Arena i januar og desuden to i Boxen i Herning i februar - den ene jyske koncert og to af de sjællandske er for længst udsolgt.
Når Mø og Lukas Graham begge turnerer i USA næste år, skifter de arenaer ud med langt mindre teatre.
Mø på hjemmebane i Odense under Tinderbox - i aften er hun i Royal Arena på Amager. Foto: Tariq Mikkel Khan